CELEX: 32020R0507
Language: el
Date: 2020-04-07 00:00:00
Title: Κανονισμός (ΕΕ) 2020/507 της Επιτροπής της 7ης Απριλίου 2020 για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά το ποσοστό των φακέλων καταχώρισης που πρέπει να επιλέγονται για τον έλεγχο της συμμόρφωσης (Κείμενο που παρουσιάζει ενδιαφέρον για τον ΕΟΧ)

8.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/1
               
            
         ΚΑΝΟΝΙΣΜΟΣ (ΕΕ) 2020/507 ΤΗΣ ΕΠΙΤΡΟΠΗΣ
         της 7ης Απριλίου 2020
         για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου όσον αφορά το ποσοστό των φακέλων καταχώρισης που πρέπει να επιλέγονται για τον έλεγχο της συμμόρφωσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 41 παράγραφος 7,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί ότι οι φάκελοι καταχώρισης συμμορφώνονται με τον κανονισμό (ΕΚ) αριθ. 1907/2006, το άρθρο 41 του εν λόγω κανονισμού απαιτεί από τον Ευρωπαϊκό Οργανισμό Χημικών Προϊόντων («ο Οργανισμός») να επιλέξει συγκεκριμένο ποσοστό φακέλων καταχώρισης για τον έλεγχο της συμμόρφωσης. Ο έλεγχος αυτός μπορεί να οδηγήσει σε σχέδιο απόφασης που απαιτεί από τον ή τους καταχωρούντες να υποβάλλουν τις τυχόν πληροφορίες που απαιτούνται για τη συμμόρφωση της καταχώρισης ή των καταχωρίσεων με τις σχετικές απαιτήσεις πληροφοριών.
                  
               
                     (2)
                  
                  
                     Από την αξιολόγηση του Οργανισμού (2) και της Επιτροπής (3) όσον αφορά τη λειτουργία του κανονισμού (ΕΚ) αριθ. 1907/2006, καθώς και από μελέτη που διενεργήθηκε από τις αρμόδιες γερμανικές αρχές (4) προκύπτει ότι πιθανόν σημαντικός αριθμός των φακέλων καταχώρισης δεν συμμορφώνονται, παρακωλύοντας την αποτελεσματική επίτευξη των στόχων του κανονισμού (ΕΚ) αριθ. 1907/2006.
                  
               
                     (3)
                  
                  
                     Στη «Γενική έκθεση της Επιτροπής σχετικά με τη λειτουργία του κανονισμού REACH και επανεξέταση ορισμένων στοιχείων», η Επιτροπή διαπίστωσε τη μη συμμόρφωση των φακέλων καταχώρισης ως ζήτημα που απαιτεί επείγουσα δράση.
                  
               
                     (4)
                  
                  
                     Μετά τη λήξη της τελευταίας προθεσμίας καταχώρισης, ο καλύτερος προγραμματισμός όσον αφορά τους ελέγχους συμμόρφωσης είναι δυνατός με βάση τη βελτίωση των γνώσεων σχετικά με τον πραγματικό αριθμό των καταχωρισμένων ουσιών και την εμπειρία αξιολόγησης φακέλων που έχει αποκτήσει ο Οργανισμός.
                  
               
                     (5)
                  
                  
                     Μετά από διαβούλευση με τον Οργανισμό, όπως αποτυπώνεται στο κοινό σχέδιο δράσης για την αξιολόγηση του REACH (5) που συμφωνήθηκε από τις υπηρεσίες της Επιτροπής και τον ECHA, το οποίο το Συμβούλιο ζήτησε στα συμπεράσματά του της 26ης Ιουνίου 2019 (6), η Επιτροπή θεωρεί ότι, προκειμένου να ενισχυθεί η συμμόρφωση με τις σχετικές απαιτήσεις πληροφοριών, το ελάχιστο ποσοστό των φακέλων καταχώρισης που πρέπει να ελέγχονται για τη συμμόρφωση ως προς όλα τα στοιχεία που απαριθμούνται στο άρθρο 41 παράγραφος 1 του κανονισμού (ΕΚ) αριθ. 1907/2006 θα πρέπει να αυξηθεί από 5 % σε 20 % του συνόλου που έλαβε ο Οργανισμός για κάθε ποσοτική κατηγορία εντός της προθεσμίας του 2018. Το ποσοστό αυτό θεωρείται εφικτό για τον Οργανισμό λαμβάνοντας υπόψη τους πόρους του.
                  
               
                     (6)
                  
                  
                     Στο κοινό σχέδιο δράσης που συμφωνήθηκε από τις υπηρεσίες της Επιτροπής και τον ECHA, συμφωνήθηκε ότι ο στόχος του 20 % θα πρέπει να επιτευχθεί έως τις 31 Δεκεμβρίου 2023 για τις καταχωρίσεις σε ποσοτικές κατηγορίες 100 τόνων και άνω ετησίως και έως τις 31 Δεκεμβρίου 2027 για τις καταχωρίσεις σε ποσοτικές κατηγορίες κάτω των 100 τόνων ετησίως, που υποβλήθηκαν έως την προθεσμία του 2018.
                  
               
                     (7)
                  
                  
                     Συνεπώς, ο κανονισμός (ΕΚ) αριθ. 1907/2006 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 41 παράγραφος 5 του κανονισμού (ΕΚ) αριθ. 1907/2006, η πρώτη και η δεύτερη περίοδος αντικαθίστανται από το ακόλουθο κείμενο:
            
               «5. Για να εξασφαλίζεται ότι οι φάκελοι καταχώρισης είναι σύμφωνοι με τον παρόντα κανονισμό, έως τις 31 Δεκεμβρίου 2023 ο Οργανισμός επιλέγει ποσοστό των φακέλων αυτών το οποίο δεν είναι μικρότερο από το 20 % του συνόλου που έλαβε ο Οργανισμός για καταχωρίσεις σε ποσοτικές κατηγορίες των 100 τόνων και άνω ετησίως.
               Ο Οργανισμός, έως τις 31 Δεκεμβρίου 2027, επιλέγει επίσης ποσοστό τουλάχιστον 20 % του συνόλου που έλαβε ο Οργανισμός για τις καταχωρίσεις σε ποσοτικές κατηγορίες κάτω των 100 τόνων ετησίως.
               Κατά την επιλογή των φακέλων για τον έλεγχο της συμμόρφωσης, ο Οργανισμός δίνει προτεραιότητα, αλλά όχι αποκλειστικά, στους φακέλους που πληρούν τουλάχιστον ένα από τα ακόλουθα κριτήρια:».
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 396 της 30.12.2006, σ. 1.
         
            (2)  Ετήσιες εκθέσεις και εκθέσεις αξιολόγησης του Ευρωπαϊκού Οργανισμού Χημικών Προϊόντων σχετικά με τη λειτουργία του κανονισμού (ΕΚ) αριθ. 1907/2006: https://echa.europa.eu/about-us/the-way-we-work/plans-and-reports
         
            (3)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή «Γενική έκθεση της Επιτροπής σχετικά με τη λειτουργία του κανονισμού REACH και επανεξέταση ορισμένων στοιχείων», COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf
         
            (5)  Σχέδιο κοινής δράσης για την αξιολόγηση του REACH — Διασφάλιση της συμμόρφωσης των καταχωρίσεων REACH -
         https://echa.europa.eu/documents/10162/21877836/final_echa_com_reach_evaluation_action_plan_en
         
            (6)  Προς μια στρατηγική της Ένωσης για βιώσιμη πολιτική όσον αφορά τα χημικά προϊόντα - Συμπεράσματα του Συμβουλίου της 26ης Ιουνίου 2019, http://data.consilium.europa.eu/doc/document/ST-10713-2019-INIT/el/pdf - σημείο 18 -